ស៊ីរី​និយាយ​ថា​មាន​មនុស្ស​៤៤​នាក់​បាន​ស្លាប់​ក្នុង​ការ​ផ្ទុះ​គ្រាប់​បែក​ពីរ​គ្រាប់​ផ្ទួន​ៗ​គ្នា​
​ព័ត៌មាន​អន្តរជាតិ​​សំខាន់​ៗ​ផ្សេងទៀត​​សម្រាប់​ថ្ងៃ​សុក្រ​ទី​ ១៧ ខែ​កុម្ភៈ។​
មន្រ្តីស៊ីរីនិយាយថាការផ្ទុះគ្រាប់បែកអត្តឃាតុ២គ្រាប់ក្នុងរដ្ឋធានីដាម៉ាស (Damascus) បានសម្លាប់មនុស្សយ៉ាងហោចណាស់ក៏៤៤នាក់ហើយនឹងធ្វើឲ្យមនុស្សយ៉ាងហោចណាស់ក៏១៥០នាក់ដែររងរបួស។ ទូរទស្សន៍រដ្ឋរាយការណ៍ថា អ្នកដាក់គ្រាប់បែក២នាក់បានប្រើប្រាស់រថយន្តដែលផ្ទុកទៅដោយគ្រឿងផ្ទុះបានវាយប្រហារអាគារសន្តិសុខរដ្ឋ២កន្លែងនៅក្នុងរដ្ឋធានីនៅថ្ងៃសុក្រនេះ។ ទីភ្នាក់ងារព័ត៌មានរដ្ឋ សាណា (SANA) បានបង្ហាញរូបថតដែលទីភ្នាក់ងារព័ត៌មាននោះបានបង្ហាញជនរងគ្រោះដែលគេហៅថាការវាយប្រហារភេរវកម្ម។ ទីភ្នាក់ងារព័ត៌មាននោះ ក៏បានប្រាប់ឲ្យដឹងទៀតដែរថាជនជាតិស៊ីរី បានប្រមូលផ្តុំគ្នាក្នុងរដ្ឋធានីដាម៉ាសហើយនិងទីក្រុងផ្សេងៗទៀតមួយចំនួនដើម្បីប្រឆាំងតវ៉ានឹងការផ្ទុះគ្រាប់បែកនេះ។ លោក ហ្សី ជីនពីង (Xi Jinping) អនុប្រធានាធិបតីចិន នឹងបញ្ចប់ដំណើរបំពេញទស្សនកិច្ចរយៈពេល៤ថ្ងៃរបស់លោក មកកាន់សហរដ្ឋអាមេរិកនៅថ្ងៃសុក្រនេះដោយមានការអញ្ជើញចូលរួមក្នុងពិធីនានានៅក្នុងទីក្រុង ឡូស អានជឺឡេស (Los Angeles)។ អាជ្ញាធរនៅក្នុងប្រទេសថៃ កំពុងស្វែងរកជនសង្ស័យយ៉ាងហោចណាស់ក៏២នាក់ថែមទៀតដែរ នៅក្នុងការទាក់ទិនជាមួយការផ្ទុះគ្រាប់បែកនៅសប្តាហ៍នេះក្នុងរាជធានីបាងកកដែលប៉ូលីស និយាយថាជាផ្នែកមួយនៃផែនការឃាតុកម្មដែលសំដៅលើអ្នកការទូតអ៊ីស្រាអែល។ ប្រជាពលរដ្ឋនៅក្នុងប្រទេសលីប៊ី កំពុងប្រារព្ធខួបលើកទីមួយនៃបដិវត្តន៍ដែលបានផ្តួលរំលំរបបរបស់អតីតមេដឹកនាំផ្តាច់ការរបស់លោក មូអាម៉ា កាដាហ្វី (Moammar Gadafhi)។ ប្រធានាធិបតីអ៊ីរ៉ង់លោក មាមូដ អាមាដឌីនេចាដ (Mahmoud Ahmadinejad) និយាយថាការជ្រៀតជ្រែករបស់ពួកបរទេសជាប្រភពនៃបញ្ហានៅក្នុងតំបន់។ ប្រធានាធិបតីអាល្លឺម៉ង់លោក គ្រីស្ទៀន វាហ្វ (Christian Wuff) បានលាលែងចេញពីតំណែងនៅពេលដែលមានការចោទប្រកាន់ថាលោកបានប្រើប្រាស់អំណាចហួសហេតុនៅក្នុងតួនាទីនយោបាយមុនៗដោយមានភាពលំអៀង។ ពួកអ្នកដំណើរ ដែលប្រើចំណតអាកាសយាន្តក្នុងទីក្រុងហ្វ្រេងហ្វឺដ (Frankfurt)នៃប្រទេសអាល្លឺម៉ង់ ដែលជាចំណតអាកាសយាន្តដ៏មមាញឹកមួយនៅអឺរ៉ុបអាចត្រូវគេរំពឹងថានឹងលុបចោលជើងហោះហើរថ្ងៃទី២ពីព្រោះតែការធ្វើកូដកម្មរបស់អ្នកបើកបរ។ បុរសជនជាតិនីហ្សេរីយ៉ាម្នាក់ដែលរងការចោទប្រកាន់ពីការបំផ្ទុះយន្តហោះដឹកអ្នកដំណើរមួយគ្រឿងរបស់សហរដ្ឋអាមេរិកនៅថ្ងៃបុណ្យណូអែលកាលពីឆ្នាំ២០០៩បានត្រូវតុលាការកាត់ទោសឲ្យជាប់គុកអស់មួយជីវិត។ មន្រ្តីកំពូលម្នាក់របស់អង្គការសហប្រជាជាតិ បានជំរុញប្រទេសភូមានៅថ្ងៃសុក្រនេះដើម្បីធ្វើឲ្យប្រាកដប្រជាថាការធ្វើកំណែទម្រង់ថ្មីផ្តល់អត្ថប្រយោជន៍ដល់ប្រជាពលរដ្ឋនៅក្នុងប្រទេសជាតិក្រីក្រនេះនៅក្នុងវិស័យនានាដូចជាការថែទាំសុខភាពនិងការសិក្សាអប់រំជាដើម។